16 Jesu o ne a bontsha sentle gore ke eng se e tshwanetseng ya nna selo sa konokono mo matshelong a batho ba ba amogelang boeteledipele jwa gagwe. O ne a re: “Jalo, nnang lo batle pele bogosi le tshiamo ya [Modimo].” (Mathaio 6:33) Mme o ne a re bontsha ka sekao sa gagwe gore re ka dira seo jang. Fa Jesu a sena go kolobediwa o ne a fetsa malatsi a le 40 a itima dijo, a tlhatlhanya e bile a rapela, mme morago ga moo a lekwa. Satane Diabolo o ne a mo solofetsa gore a ka busa “magosi otlhe a lefatshe.” Akanya fela botshelo jo Jesu a ka bong a ile a bo tshela fa a ka bo a ile a amogela mpho ya ga Diabolo! Le fa go ntse jalo, Keresete o ne a tlhomile mogopolo mo go direng thato ya ga Rraagwe. Gape o ne a lemoga gore botshelo jo bo ntseng jalo mo lefatsheng la ga Satane bo ne bo tla nna bokhutshwane. O ne a akofa a gana mpho ya ga Diabolo, a re: “Go kwadilwe ga twe, ‘Jehofa Modimo wa gago ke ene yo o tshwanetseng go mo obamela, e bile ke ene a le esi yo o tshwanetseng go mo direla tirelo e e boitshepo.’” Nakwana fela morago ga moo, Jesu o ne “a simolola go rera a re: ‘Ikwatlhayeng, gonne bogosi jwa magodimo bo atametse.’” (Mathaio 4:2, 8-10, 17) Go tloga foo, botshelo jwa ga Keresete jotlhe jwa fa a le mo lefatsheng, o ne a le moreri wa nako e e tletseng wa Bogosi jwa Modimo.